সাতপুরা ব্যাঘ্র প্রকল্প

সাতপুরা টাইগার রিজার্ভ ভারতের মধ্যপ্রদেশ রাজ্যের নর্মদাপুরম জেলায় অবস্থিত একটি বাঘ সংরক্ষণাগার । এর নামটি সাতপুরা পর্বতমালা থেকে এসেছে। এটি ২,১৩৩ বর্গকিলোমিটার (৮২৪ বর্গমাইল) কিলোমিটার এলাকা জুড়ে বিস্তৃত। , যা ৫২৪ বর্গকিলোমিটার (২০২ বর্গমাইল) নিয়ে গঠিত সাতপুরা জাতীয় উদ্যানের, ৬৪৬ বর্গকিলোমিটার (২৪৯ বর্গমাইল) মধ্য ভারতীয় উচ্চভূমিতে অবস্থিত বোরি বন্যপ্রাণী অভয়ারণ্য এবং পাঁচমারি বন্যপ্রাণী অভয়ারণ্যের অন্তর্গত ২০০০ সালে এটিকে বাঘ সংরক্ষণাগার হিসেবে ঘোষণা করা হয় এটি উদ্ভিদ ও বন্যপ্রাণীতে সমৃদ্ধ। ইতিহাস সাতপুরা টাইগার রিজার্ভের নামকরণ করা হয়েছে সাতপুরা পর্বতমালার নামে। 'সাতপুরা' একটি সংস্কৃত শব্দ, যার অর্থ সাতটি পর্বত ('সপ্ত' অর্থ সাত এবং 'পুরা' অর্থ পর্বত)। ১৮৬২ সালে ক্যাপ্টেন জেমস ফরসাইথ যখন ভারতীয় স্বাধীনতা সংগ্রামী তাঁতিয়া টোপির সন্ধান করছিলেন, তখন তিনি প্রথম এই এলাকাটি আবিষ্কার করেন। এর পরিবেশগত এবং বাণিজ্যিক গুরুত্বের কারণে এটি ভারতের প্রথম ঘোষিত সংরক্ষিত বনভূমিগুলির মধ্যে একটি। পরবর্তীতে, ২০০০ সালে এটিকে বাঘ সংরক্ষণাগার (টাইগার রিজার্ভ) হিসেবে ঘোষণা করা হয়। ভূগোল সাতপুরা টাইগার রিজার্ভ ভারতের মধ্যপ্রদেশ রাজ্যের নর্মদাপুরম জেলায় অবস্থিত। এটি মোট ২,১৩৩ বর্গকিলোমিটার (৮২৪ বর্গমাইল) এলাকা জুড়ে বিস্তৃত। ৫২৪ বর্গকিলোমিটার (২০২ বর্গমাইল) নিয়ে গঠিত সাতপুরা জাতীয় উদ্যানের এলাকা, ৬৪৬ বর্গকিলোমিটার (২৪৯ বর্গমাইল) বোরি বন্যপ্রাণী অভয়ারণ্য এবং পাঁচমারি বন্যপ্রাণী অভয়ারণ্যের। সাতপুরা জাতীয় উদ্যান ১৯৮১ সালে স্থাপন করা হয়েছিল। জাতীয় উদ্যানের ভূখণ্ড বন্ধুর এবং এতে বেলেপাথরের চূড়া, সংকীর্ণ গিরিখাত, গভীর গিরিখাত এবং ঘন জঙ্গল রয়েছে। এর উচ্চতা ৩০০ থেকে ১,৩৫২ মিটার (৯৮৪ থেকে ৪,৪৩৬ ফুট) , যার মধ্যে ধূপগড় শৃঙ্গের উচ্চতা ১,৩৫০ মিটার (৪,৪৩০ ফুট) এবং চুরনার প্রায় সমতল সমভূমি। তাওয়া নদী পার্কের মধ্যে দিয়ে বয়ে গেছে এবং এই নদীর উপর তাওয়া জলাধার নির্মাণ করা হয়েছে। জলবায়ু সাতপুরা জাতীয় উদ্যানে মার্চ থেকে জুন মাস পর্যন্ত গ্রীষ্মকাল থাকে; এ সময় তাপমাত্রা সকালের দিকে ৩০ ডিগ্রি সেলসিয়াস এবং দিনের বেলা ৪০ ডিগ্রি সেলসিয়াস পর্যন্ত পৌঁছায়। মে ও জুন মাসে তীব্র গরম ও তাপপ্রবাহ অনুভূত হয়, তবে উঁচু এলাকাগুলোতে তাপমাত্রা তুলনামূলক কম থাকে। জুলাই মাসে বর্ষাকাল শুরু হয় এবং তা সেপ্টেম্বর বা অক্টোবর মাস পর্যন্ত স্থায়ী হয়। এই অঞ্চলে গড় বৃষ্টিপাতের পরিমাণ প্রায় ১৩০০–১৭০০ মিলিমিটার। নভেম্বর থেকে ফেব্রুয়ারি মাস পর্যন্ত শীতকাল থাকে; এ সময় তাপমাত্রা কমে সকালের দিকে পাচমারি মালভূমি এলাকায় ৪ ডিগ্রি সেলসিয়াস এবং দিনের বেলা ১৫ ডিগ্রি সেলসিয়াসে নেমে আসে। পাচমারিতে সর্বনিম্ন তাপমাত্রা ১ ডিগ্রি সেলসিয়াস পর্যন্ত রেকর্ড করা হয়েছে। শীতকাল সাধারণত পরিষ্কার ও মেঘমুক্ত থাকে, তবে নভেম্বরের শুরুর দিকে হালকা বৃষ্টিপাত হতে পারে। ফ্লোরা / উদ্ভিদকূল সাতপুরা টাইগার রিজার্ভ মধ্য ভারতের একটি বন বাস্তুতন্ত্রের অংশ এবং জীববৈচিত্র্যে সমৃদ্ধ। সাতপুরা টাইগার রিজার্ভে শাল, সেগুন, তেন্দু, আমলকী, মহুয়া, বেল, বাঁশ এবং ঔষধি গাছ সহ ১৩০০-এর বেশি প্রজাতির উদ্ভিদ রয়েছে। সাতপুরা টাইগার রিজার্ভে ৬২টিরও বেশি বৃক্ষ প্রজাতি, ৩০টি ছোট বৃক্ষ প্রজাতি, ৫৮টি গুল্ম প্রজাতি, ৩২টি লতা প্রজাতি এবং প্রায় ৬৪টি ঘাস প্রজাতি রয়েছে। এখানে সাইলোটাম, সায়াথিয়া, অসমুন্ডা, লাইকোপোডিয়াম এবং লাইগোডিয়াম গণের গুরুত্বপূর্ণ ঔষধি গাছ এবং বিরল স্থানীয় উদ্ভিদও রয়েছে। শাল এই জাতীয় উদ্যানের সবচেয়ে প্রধান উদ্ভিদ, যা মূলত পাঁচমারি মালভূমিতে পাওয়া যায়। পার্কের উত্তর দিকের নিম্ন সমভূমি প্রধানত ব্যাসল্টিক ট্র্যাপের উপর সেগুন বন নিয়ে গঠিত। মেলাস্টোমা মালাবাথ্রিকাম, মারেয়া প্যানিকুলাটা, হোমস্কিওল্ডিয়া সেঙ্গুইনিয়া, ব্লুমিয়া ল্যান্সিওলারিয়া এবং সোফোরা ইন্টারাপ্টার মতো অনেক প্রজাতি শুধুমাত্র মধ্যপ্রদেশের সাতপুরা টাইগার রিজার্ভে পাওয়া যায়। সাতপুরা টাইগার রিজার্ভের প্রায় ১০% এলাকা তৃণভূমি হিসাবে শ্রেণীবদ্ধ করা হয়েছে, যার মধ্যে পাঁচমারি মালভূমির প্রাকৃতিক ফাঁকা স্থান, গ্রাম স্থানান্তরের কারণে সৃষ্ট মানবসৃষ্ট তৃণভূমি এবং তাওয়া জলাধারের জলস্তর কমে যাওয়া এলাকা অন্তর্ভুক্ত। এই তৃণভূমিগুলির নাম নিমঘান, মাদাই, কেরিয়া, ধাইন এবং গীতখেড়া। এগুলি ছাড়াও, রিজার্ভের মূল এলাকা থেকে ২৩টি গ্রাম স্থানান্তরের মাধ্যমে কিছু নতুন তৃণভূমি তৈরি করা হয়েছে। উপলব্ধ প্রায় সমস্ত তৃণভূমিই মানবসৃষ্ট এবং এগুলিতে কৃষি ও পশুচারণ করা হয়। যদি এই তৃণভূমিগুলির সঠিক পরিচর্যা করা না হয়, তবে এগুলি ধীরে ধীরে বড় কাঠজাতীয় গাছপালায় ঢেকে যাবে এবং একসময় বিলুপ্ত হয়ে যাবে। সাতপুরা টাইগার রিজার্ভ প্রশাসন তৃণভোজী প্রাণীদের একটি উল্লেখযোগ্য জনসংখ্যাকে টিকিয়ে রাখার জন্য এই তৃণভূমিগুলির সুরক্ষা ও রক্ষণাবেক্ষণ করে থাকে। প্রাণীজগত সাতপুরা জাতীয় উদ্যান এবং এর পার্শ্ববর্তী বাফার-জোন এলাকায় বিপুল ও বৈচিত্র্যময় বন্যপ্রাণীর বসবাস রয়েছে। এই বনভূমিটি তার বাস্তুতন্ত্রের দিক থেকে অনন্য এবং এর বন্যপ্রাণী সংরক্ষণের একটি দীর্ঘ ইতিহাস রয়েছে। এই উদ্যানে ৫০ প্রজাতির স্তন্যপায়ী প্রাণী, ২৫৪ প্রজাতির পাখি, ৩০ প্রজাতির সরীসৃপ এবং ৫০ প্রজাতির প্রজাপতি পাওয়া যায়। সাতপুরায় বিভিন্ন প্রজাতির প্রাণী দেখা যায়, যার মধ্যে রয়েছে চিত্রা হরিণ, শম্বর, গৌর, নীলগাই, ভারতীয় মুন্টজ্যাক, চার শিংওয়ালা হরিণ, চিঙ্কারা, কৃষ্ণসার হরিণ, বারাসিংহা, ইঁদুর হরিণ, বাঘ, চিতাবাঘ, বুনো শুয়োর, ঢোল, স্লথ ভালুক, সজারু, প্যাঙ্গোলিন, ভারতীয় দৈত্যাকার কাঠবিড়ালি, উড়ন্ত কাঠবিড়ালি, রিসাস বানর, হনুমান এবং জলাভূমির কুমির । ২০১৫ সালে, কানহা টাইগার রিজার্ভ থেকে সাতপুরা টাইগার রিজার্ভে ৯৮টি বারাসিংহা পুনঃপ্রবর্তন করা হয়েছিল। ২০২৪ সালে, সাতপুরা টাইগার রিজার্ভে ২০০টি বারাসিংহা ছিল। পাখি সাতপুরা টাইগার রিজার্ভ ধনেশ, ময়ূর, কবুতর বাজ, ঝুঁটিওয়ালা সর্প ঈগল, পেঁচা, কাক, মালাবার শিস থ্রাশ, প্যারাডাইস ফ্লাইক্যাচার, মধু বাজ, মালাবার পাইড ধনেশ সহ অনেক প্রজাতির পাখির আবাসস্থল। এখানে বিভিন্ন ধরণের ফুলের প্রজাতি এবং আর্দ্র অবস্থার উপস্থিতি রয়েছে, যা ওকলিফ, ব্ল্যাক রাজা, গ্রেট এগফ্লাই এর মতো বিভিন্ন প্রজাপতি প্রজাতির বিকাশের জন্য আদর্শ পরিস্থিতি তৈরি করে। পরিবেশ-পর্যটন ভারতের অন্যান্য টাইগার রিজার্ভের তুলনায় সাতপুরা একটি সম্পূর্ণ দূষণমুক্ত ও ভিন্নধর্মী পর্যটন অভিজ্ঞতা প্রদান করে । এখানে জিপ সাফারির পাশাপাশি ভারতের খুব কম বনাঞ্চলের মতো 'ওয়াকিং সাফারি' (Walking Safari/পায়ে হেঁটে জঙ্গল ভ্রমণ), ক্যানোয়িং (Canoeing), ট্রেকিং এবং নৌকা সাফারির অনুমতি রয়েছে । মূলত মাধাই, চুরনা এবং পাচমারি —এই তিনটি প্রধান প্রবেশদ্বার বা জোনের মাধ্যমে পর্যটকরা এই রিজার্ভ ভ্রমণ করতে পারেন। আরও দেখুন ভারতের বন্যপ্রাণী তথ্যসূত্র